钦定古今图书集成/明伦汇编/官常典/第537卷 > 顾成
## 钦定古今图书集成/明伦汇编/官常典/第537卷 > 顾成

按《明外史》本传：“成字景韶，其先湘潭人，徙江都。成少
魁岸，膂力绝人，善马槊，文其身以自异。太祖渡江来
归，为帐前亲兵，擎盖出入。尝从上出，舟胶于沙，负舟而行。从攻镇江，与勇士十人转斗入城，被执，十人皆
死，成跃起断缚，仆持刀者脱归。导众攻城，克之，授百
户。大小数十战，皆有功，进坚城卫指挥佥事。洪武四”
年从临江侯入蜀，攻罗江，擒伪元帅以下二十馀人，
破伪丞相知院兵于汉州，降其城。蜀平，改成都后卫。
六年擒重庆妖贼王元保。八年调守贵州。时群蛮叛
服不常，成连岁出兵平之。十四年从颍川侯征云南，
为前锋，首克普定，留成列栅以守。蛮数万来攻，诸将
欲出战，成不可。俟贼攀栅出，奋击，手杀数十百人，贼
众退。馀贼犹在南门。成斩所俘而纵其一，曰：“吾夜二
鼓来杀汝。”夜二鼓，吹角鸣炮，贼闻悉走，获器甲无算。
进指挥使。诸蛮隶普定者悉平。十七年平阿黑、螺蛳
等十馀寨，降尾洒蛮酋。二十一年讨乖西诸蛮，擒关
索岭贼渠土官阿宗叛，势甚张，成连战斩之。奏革普
定府，析其地为州三，长官司六，留治之。大布恩信，诸
蛮帖伏。进贵州都指挥同知。平康佐、都匀诸蛮，俘斩
万计。二十九年迁右军都督佥事，佩征南将军印，征
水西蛮，诛其酋敬德。明年，五开蛮反，率兵破之。剿天
柱、天堂诸生苗及西堡、平洲诸叛蛮，皆诛其魁，抚绥
馀众。凡所破六洞一百三十七寨，黔由是平。建文元
年为右都督，从耿炳文御燕师，战真定，被执。燕王解
其缚曰：“此天以尔授我也！”送北平，辅世子居守。南军
围城，防御调度一听成，城守遂固。燕王即位，论功，封
镇远侯，食禄千五百石，予世券。仍镇贵州。永乐六年，
谷劳、王石诸寨蛮作乱，讨斩酋暮尚等八百馀，降其
党。十一年，思州宣慰使田琛与辰州知府黄禧连兵，
擅攻思南。宣慰使田宗鼎，命成以兵五万压境，琛、禧
就缚。于是分思州、思南地，更置州县，遂设贵州布政
司。台罗苗作乱，成充总兵官，率二都司、三卫兵讨之。
斩酋普亮，尽僇叛党，威震百蛮。蛮人为立生祠。成忠
谨，涉书史，始居北平，多效谋画，终不肯将兵。赐兵器
不受。在镇上书，请早建储，以正名分。功臣爵赏既定，
宜制以礼法。成祖将北巡，召至京，命辅太子监国。顿
首言：“太子仁明，任付托。廷臣皆材贤，非愚臣所及。请
归备蛮。”帝许之。时群小谋夺嫡，太子不自安。成入辞
文华殿，因曰：“殿下但当竭诚孝敬，孳孳恤民。万事在
天，宵人不足措意。”太子颔之。十二年五月卒，年八十
有五。赠夏国公，谥《武毅》。